En middelsstor (8-11 mm), gul og svart blomsterflue. Arten kan ligne på mange andre arter, et bra kjennetegn er at åren R er tydelig S-formet buet foran den fremste marginalcellen. Fasettøynene er nakne. Antennene er brune, ansiktet for det meste gult. Thorax er litt matt svart, på sidene med tette, gule hår, scutellum er grågult. Bakkroppen er svart med tre par runde, gule flekker som ikke når helt ut til ytterkanten. Beina er gulbrune, vingene glassklare med brunt vingemerke.